Palangos pradinė mokykla

Palangos pradinė mokykla – dieninė, savarankiško mokymosi bendrojo lavinimo mokykla, esanti Palangoje, Virbališkės take 4, vykdanti pradinio ugdymo programą. Įstaigos kodas 190275328.

Istorija 

Palangos pradinė mokykla pradėjo veikti 1991 m. rugsėjo 1 d. buvusiuose Moksleivių namuose. Mokslo metus pradėjo 18 klasių komplektų. 1992 m. mokyklą baigė I laida – 65 mokiniai.

Nuo pirmųjų metų mokyklai pradėjo vadovauti direktorė Angelina Komarova. Jos iniciatyva ši pradinė mokykla buvo pirmoji Palangos mieste, kuri priėmė specialiųjų poreikių vaikus. Nuo 1998 m. su Simrishamno miesto (Švedija) specialiaisiais pedagogais buvo vykdomas bendras projektas, pagal kurį pradinės mokyklos mokytojai ir tėvų atstovai lankėsi Švedijoje, kur susipažino su specialiojo ugdymo įstaigų veikla.

1994 m. palydint III ketvirtokų laidą išleistas pirmasis laikraščio „Mano mokykla“ numeris. Laikraštis skirtas surašyti mokyklos ugdytinių bei pedagogų pasiekimams, laimėjimams, mokinių bei jų tėvų atsiliepimams apie mokymo įstaigą, atspindėti mokinių kūrybines veiklas. 2014 m. išleistas jubiliejinis, dvidešimtasis „Mano mokykla“ numeris. 

1995 m. įsigalėjo tradicija mokyklos klasėms suteikti vaizdingus vardus. Nuo šiol kiekvienais metais būsimieji pirmokai žengė ne į pirmą „a“ ar „b“, o į išskirtinį pavadinimą turinčią klasę: „Aušros“, „Šilo“, „Šaltinio“, „Boružėlių“ ir pan.

Direktoriai 

 Angelina Komarova (1991-2012)
 Vaida Kaikarienė (2013-2016)
 Nijolė Sabaliauskienė (2022-dabar)

Architektūra 

Mokyklos pastatas pasižymi išskirtine architektūra (arch. Irena Likšienė ir Gintautas Likša). Jis sujungtas su Palangos observatorijos bokštu, kurį puošia Klaipėdos laivų gamykloje pagamintas kupolas. Mokyklos pastato išsiskirtinumą išryškina viršutinė dalis, kurios masyvumą pabrėžia kolonos ir įtrauktas pirmasis aukštas, būdingas vėlyvajam modernizmui. 

Architektų užmojai buvo didingi – šioje vietoje planuota sukurti dabartinio Disneilendo atitikmenį su observatorija. Projekte, be observatorijos, jie suprojektavo ir daugiau: dekoratyvinius lauko baseinus, vidaus ir lauko amfiteatrus, žiemos sodą ir kt.

Šaltiniai

Nuorodos 
 Mokyklos svetainė
 Sąrašas:Lietuvos pradinės mokyklos

Lietuvos pradinės mokyklos
Pradinė
Modernizmo architektūra
Palanga